Musé archeològich regional ëd Palerm

Ël musé archeològich regional a resta a Palerm, ant la ca restaurà dij filipin dl'Olivella.
A l'é consacrà a j'antichità sicilian-e e, an particolar, a la scoltura ëd Selinunte.

 Pian teren 
As intra ant la Cort cita, anté ch'a-i é un Triton scurpì dël sécol ch'a fa XVI.
Ant la cita sala a drita, ch'a goerna dij tòch an ëstil oriental, as armarco doi sarcòfagh antropòid, dëscoatà ant le necròpoj fenisse ëd la Cannita (V sécol aGC) e na Divinità an sël tròno con sfinge, ch'a ven da Solunt (VI sécol aGC).
An sl'istessa banda, a l'estremità snistra, a-i é n'àutra cita sala con dj'anscrission fenisse, vàire repert e la motobin antica Pera ëd Palerm, ch'a l'ha n'anscrission egissian-a con la lista dij faraon dal 3238 aGC al 2990 aGC.

Ant ël Ciòstr grand as treuvo dij repert archeològich scurpì dël perìod roman ch'a ven-o da Tìndari e d'àutri, elenìstich, artrovà a Solunt.

Ant la Sala dj'epìgraf greche a-i son d'anteressante anscrission ëd Selinunte.
Da banda, ant la Cita sala dle pere bicefaj ëd Selinunte, as goerno coste arpresentassion, euvra d'artista dësconossù ch'a figuro, ëd fasson rudimental, dle divinità funerarie (sécoj VI aGC-IV aGC).

Ant la Sala Marconi as treuvo dij tòch architeturaj e dle teste an bronz.
Ant la Sala Gabrici as goerno dij rest architeturaj artrovà a Selinunte.
miniatura|sinistra|Sala ëd Selinunte
As passa ant la Sala ëd Selinunte ch'a acheuj dle testimonianse dë scoltura dij templi ëd Selinunte, dont ij riliev ch'a figuro dle sene ëd bal (sconda mità dël VI sécol aGC) e ël Rapiment ëd Kephalos (V sécol aGC).
An sla banda snistra a-i son dle scolture, dij ciàir, dle statue ëd soget feminin e dj'arcostrussion ëd tòch dij templi C e F.
Al sènter ëd la stansia a-i é l'emblemàtich Éfebo ëd Selinunte, na cita bela scoltura an bronz dël V sécol aGC.

An na serie ëd cite sale as goerna la colession Casuccini, na pressiosa cujìa d'art etrusca ch'a ven da Chiusi con dij tòch ch'a armonto al perìod antra ij sécoj VII aGC e I aGC.

 Ël prim pian 
Al prim pian as riva a la Galarìa setentrional, peui a cola ossidental, anté ch'a son goernà dij repert archeològich ch'a rivo da le necròpoj dla sità e ch'a armonto al perìod cartaginèis, dij bisó e dle siràmiche dë stil àtich e italiòta.

Ant la Sala dla coroplàstica a son goernà ëd testimonianse ëd vàire proveniense, për la pì part ëd tère cheuite, dle mascre e dle cite statue.
La Sala dij bronz a smon dij bronz votiv ch'a rivo da Castronovo, dij materiaj ëd proveniensa etrusca-roman-a, un bronz siracusan motobin arnomà, ël Moton, e la boca ëd na fontan-a ch'a riva da Pompei e ch'a arpresenta l'Atleta ch'a massa un serv.
Ant la Galarìa dla coroplàstica ëd Selinunte as treuvo vàire oget ëd tèra cheuita ch'a rivo da la zòna ëd Selinunte, tanme dle cite statue, dle mascre, dij bust.

Ant le sale dë scoltura a son butà dij tòch ëd proveniensa greca-roman-a, parèj dij tochèt dël fris dël Partenon, dij riliev funerari, dle còpie roman-e d'originaj elenìstich, dël riliev roman ch'a figura ël Sacrifissi d'August, dij ritrat ch'a rivo da Tìndari.

 Lë scond pian 
Ant le sale dël second pian as treuvo dle testimonianse armarchèivoj dl'art preistòrica an Sicilia, da l'età paleolìtica a l'età dël bronz.
A-i son ij repert archeològich dëscoatà a Levanzo, le gravure dla balma dl'Addaura, le testimonianse relative a la coltura dë Stentinel con j'oget dëscoatà davzin a 's vilage.
As peulo peui vëdd-se ij tòch ëd la Conca d'òr e j'oget ch'a armonto a l'età dël bronz ch'a rivo da le necròpoli ëd Castelluccio e da le dëscuverte ëd Petralìa Sotana, Partanna, Naro, Sant Àngel Muxaro.
Da costa dariera località a rivo ëdcò dle tombe bin conossùe.

Le Colession ëd la siràmica greca a smon-o dle reste àtiche, con le tìpiche figurassion rosse e nèire, italiòte, pròto-corinte, jòniche e laconian-e.
Antra ij vas italiòta ch'a armonto ai sécoj V aGC e IV aGC as armarco coj dël pitor ëd Pisticci, dël pitor pulièis ëd Nàpoli e dël pitor siciliòta ëd Lìpari.

Ant ël Salon dij mosàich a-i son dij fresch ëd Selinunte dë stil pompejan e dle decorassion an mosàich dëscoatà a Palerm ant j'edifissi roman ëd piassa Vitòria, ch'a armonto al II-III sécol.

Categorìa:Archeologìa
Categorìa:Musé ëd Palerm